b'\n_START_ARTICLE_\nNevrokirurgi\n_START_PARAGRAPH_\nNevrokirurgi er en kirurgisk disiplin som befatter seg med behandling av sykdommer i sentralnervesystemet og det perifere nervesystem, samt dets omkringliggende strukturer. Fagfeltet inkluderer forebygging, diagnostisering, behandling og rehabilitering av sykdommer som affiserer sentralnervesystemet og perifere nerver. Tilstander som behandles av nevrokirurger er for eksempel hjernesvulster, hjernebl\xc3\xb8dninger, hodeskader, hydrocephalus, rygglidelser, kroniske smertesyndromer og bevegelsesforstyrrelser (Parkinsons sykdom). Faget stiller store krav til fagkunnskaper, beslutningsdyktighet, stressmestring og operasjonsferdigheter. I Norge ut\xc3\xb8ves nevrokirurgi p\xc3\xa5 Oslo universitetssykehus, Haukeland universitetssykehus i Bergen, St. Olavs hospital i Trondheim, Universitetssykehuset i Nord-Norge i Troms\xc3\xb8 og Stavanger universitetssykehus. Mange nevrokirurger er ogs\xc3\xa5 involvert i forskning og innehar medisinsk doktorgrad._NEWLINE_Nevrokirurgi er en sv\xc3\xa6rt gammel disiplin. Det er kjent at mennesker i mange kulturer har ut\xc3\xb8vet hjernekirurgi flere tusen \xc3\xa5r f.Kr. Den moderne nevrokirurgiens fedre regnes som Harvey Williams Cushing og Gazi Ya\xc5\x9fargil. I de fleste land er nevrokirurgi en egen spesialitet. En spesialistutdannelse tar minimum 6 \xc3\xa5r, som kommer i tillegg til medisinstudium og turnustjeneste.'